《为干景瞻题唐高骈山亭夏日诗画十韵》
明代·张宁

碧山亭馆抱回塘，门巷阴阴夏日长。新竹过林梢碍柳，野藤缠树叶迷霜。

炉香细引蔷薇架，庭草阴连薜荔墙。画栋云閒天伏暑，疏帘风急雨生凉。

棋声落枕醒幽梦，楼影沉波近夕阳。临水独垂盘谷钓，采莲新办越溪航。

何人隔竹敲茶臼，有客携琴问草堂。望远欲穷千里目，吟馀空费九回肠。

功名自许今犹未，寒暑催人老又将。会整旧书归旧隐，故园松菊晚苍苍。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。